### NN 64/2025 (4.4.2025.), Odluka o određivanju usluge distribucije tiska na području Republike Hrvatske uslugom od općeg gospodarskog interesa

VLADA REPUBLIKE HRVATSKE

830

Na temelju članka 1. stavka 2. i članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), a u vezi s člankom 5. stavcima 1. i 2. Zakona o medijima (»Narodne novine«, br. 59/04., 84/11., 81/13. i 114/22.), Vlada Republike Hrvatske je na sjednici održanoj 3. travnja 2025. donijela

ODLUKU

O ODREĐIVANJU USLUGE DISTRIBUCIJE TISKA NA PODRUČJU REPUBLIKE HRVATSKE USLUGOM OD OPĆEG GOSPODARSKOG INTERESA

I.

Distribucija tiska na području Republike Hrvatske određuje se uslugom od općeg gospodarskog interesa u smislu članka 14. i članka 106. stavka 2. Ugovora o funkcioniranju Europske unije (u daljnjem tekstu: Usluga distribucije tiska).

II.

Cilj ove Odluke je očuvanje i osiguranje kontinuitete Usluge distribucije tiska i dostupnosti tiskovina građanima Republike Hrvatske po prihvatljivim cijenama.

III.

Usluga distribucije tiska podrazumijeva sve djelatnosti vezane uz distribuciju i raspačavanje tiskovina na području Republike Hrvatske koje su nužne kako bi tiskovine bile pravovremeno dostavljane od nakladnika do maloprodajnih mjesta, odnosno dostupne krajnjim kupcima.

Usluga distribucije uključuje i prikupljanje remitende s maloprodajnih mjesta.

IV.

Usluga distribucije tiska mora se pružati organizirano, sveobuhvatno, kontinuirano, pravovremeno i na cijelom teritoriju Republike Hrvatske, na način koji omogućava svim građanima Republike Hrvatske svakodnevni pristup dnevnim, tjednim, polumjesečnim, mjesečnim i povremenim tiskovinama pod jednakim uvjetima i po prihvatljivim cijenama.

Radi osiguranja dostupnosti tiska na način opisan stavkom 1. ove točke, distribucijska naknada koja se obračunava nakladnicima tiska radi pružanja Usluge distribucije tiska mora biti što niža, a maksimalni iznosi naknada koji se mogu naplaćivati nakladnicima tiska bit će određeni pozivom za javno nadmetanje iz točke V. ove Odluke.

V.

Ministarstvo kulture i medija će odabrati i obvezati na pružanje Usluge distribucije tiska trgovačko društvo ili drugu pravnu osobu (u daljnjem tekstu: Pružatelj usluge), na temelju otvorenog, transparentnog i nediskriminirajućeg postupka javnog nadmetanja.

VI.

Pružatelj usluge ima pravo na naknadu za pružanje Usluge distribucije tiska u iznosu koji ne smije prelaziti iznos potreban za pokrivanje neto troškova nastalih pri pružanju usluge, uzimajući u obzir prihode ostvarene pružanjem te usluge, i razumne dobiti (u daljnjem tekstu: Naknada).

Sredstva za isplatu Naknade Pružatelju usluge osiguravat će se i isplaćivati iz državnog proračuna Republike Hrvatske.

VII.

Za Pružatelja usluge u postupku javnog nadmetanja iz točke V. ove Odluke odabrat će se ponuđač koji:

– udovolji svim uvjetima pružanja Usluge distribucije tiska propisanima ovom Odlukom i kriterijima određenima javnim pozivom na nadmetanje te

– ponudi pružanje Usluge distribucije tiska po ekonomski najpovoljnijim uvjetima, koji mu omogućavaju da:

1. nakladnicima tiska obračunava najniže distribucijske naknade, koje u svakom slučaju ne prelaze iznose koji će biti određen pozivom za javno nadmetanje te da istovremeno

2. ostvaruje pravo na najmanji iznos Naknade iz državnog proračuna Republike Hrvatske radi pokrivanja neto troškova pružanja Usluge distribucije tiska i razumne dobiti, a koje ne može pokriti iz prihoda ostvarenih pružanjem Usluge distribucije tiska.

VIII.

Udovoljenje zahtjevima ekonomičnosti iz točke VII. ove Odluke ne smije štetiti kvaliteti Usluge distribucije tiska.

IX.

Međusobna prava i obveze Republike Hrvatske i Pružatelja usluge u pogledu pružanja Usluge distribucije tiska uredit će se posebnim ugovorom sklopljenim na temelju provedenog postupka javnog nadmetanja iz točaka V. i VII. ove Odluke.

X.

Zadužuje se Ministarstvo kulture i medija za provedbu ove Odluke.

XI.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/140

Urbroj: 50301-04/32-25-3

Zagreb, 3. travnja 2025.

Predsjednik
 mr. sc. Andrej Plenković, v. r.